**Ministru kabineta noteikumu projekta „Grozījumi** **Ministru kabineta 2015. gada 15. septembra noteikumos Nr. 524 „Kārtība, kādā nosaka, aprēķina un uzskaita katra dzīvojamās mājas īpašnieka maksājamo daļu par dzīvojamās mājas uzturēšanai nepieciešamajiem pakalpojumiem”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Noteikumu projekta mērķis ir precizēt dzīvojamās mājas īpašnieka maksājamās daļas aprēķināšanas kārtību, ja dzīvojamā mājā veic individuālā ūdens un siltumenerģijas patēriņa uzskaiti.  Pilnveidota ūdens patēriņa starpības sadales kārtība. Siltuma maksas sadalītāju vai siltumenerģijas skaitītāju dzīvokļos gadījumā noteiktas papildu prasības, lai panāktu samērīgu maksājamo daļu noteikšanu.  Grozījumi stājas spēkā nākamajā dienā pēc to izsludināšanas, dažiem punktiem noteikts pārejas periods. | |
| **I. Tiesību akta projekta izstrādes nepieciešamība** | | | |
| 1. | Pamatojums | | Ekonomikas ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Saskaņā ar Ministru kabineta 2019.gada 19.novembra noteikumiem Nr.524 „Grozījumi Ministru kabineta 2008.gada 9.decembra noteikumos Nr.1013 „Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu”” tika veikti grozījumi noteikumos, kuri attiecas uz dzīvokļu īpašniekiem un dzīvojamo māju pārvaldniekiem tādās dzīvojamās mājās, kurās dzīvokļu īpašnieki ar nodošanas-pieņemšanas aktu nav pārņēmuši dzīvojamās mājas pārvaldīšanas tiesības, pakalpojums tiek sniegts ar pārvaldnieka starpniecību un dzīvokļu īpašnieku kopība saskaņā ar likuma „Par valsts un pašvaldību dzīvojamo māju privatizāciju” 50.panta trešās daļas 2.punktu nav noteikusi kārtību, kā tiek noteikta katra dzīvokļa īpašnieka apmaksājamā daļa par saņemto pakalpojumu, kā arī viņiem piederošās kopīpašumā esošās mājas daļas uzturēšanai nepieciešamo pakalpojumu sniegšanas kārtību.  Izmaiņu pamatā bija problemātika ar ūdens patēriņa starpības sadales kārtību, kas paredz iespēju visu dzīvojamās mājas ūdens patēriņa starpību uzrēķināt atsevišķiem dzīvojamās mājas īpašniekiem vai pat vienam, tādējādi lielas ūdens patēriņa starpības gadījumā atsevišķam dzīvojamās mājas īpašniekam uzrēķinot neadekvāti lielu ūdens patēriņu.  Norādītās izmaiņas nosaka citu ūdens patēriņa starpības sadales kārtību, kad tā sadalāma starp atsevišķiem dzīvojamās mājas īpašniekiem, un atsevišķus papildinājumus, precizējumus, ņemot vērā ekspertu un sabiedrības pārstāvju priekšlikumus. Līdz ar to šobrīd pastāv atšķirīga ūdens patēriņa starpības sadales kārtība, proti, atkarībā no tā, kuri Ministru kabineta noteikumi attiecināmi uz dzīvojamo māju, nosakot īpašnieka maksājamo daļu par ūdensapgādes pakalpojumu. Attiecīgi nepieciešams veikt Ministru kabineta 2015. gada 15. septembra noteikumos Nr. 524 „Kārtība, kādā nosaka, aprēķina un uzskaita katra dzīvojamās mājas īpašnieka maksājamo daļu par dzīvojamās mājas uzturēšanai nepieciešamajiem pakalpojumiem” (turpmāk – noteikumi Nr. 524) noteiktās kārtības precizēšanu.  Vienlaikus pastāvēs atšķirība, ņemot vērā, ka Ministru kabineta 2008.gada 9.decembra noteikumos Nr.1013 „Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu” (turpmāk – noteikumi Nr. 1013) atbilstoši deleģējumam (likuma „Par valsts un pašvaldību dzīvojamo māju privatizāciju” 50.panta piektā daļa) noteiktas iespējas dzīvojamās mājas pārvaldniekam izvēlēties ūdens patēriņa starpības sadales starp visiem dzīvojamās mājas īpašniekiem kritēriju, kamēr to nav noteikuši dzīvojamās mājas īpašnieki. Tāpat minētajos Ministru kabineta noteikumos dzīvojamās mājas pārvaldniekam ir noteiktas iespējas veikt izmaiņas dzīvojamās mājas ūdens patēriņa uzskaites kārtībā, kas veicinātu ūdens patēriņa starpības samazināšanu, ja par to nav lēmuši dzīvojamās mājas īpašnieki.  Savukārt noteikumu Nr. 524 gadījumā dzīvojamās mājas pārvaldīšanas tiesības pilnībā pieder dzīvojamās mājas īpašniekiem un atbilstoši Dzīvojamo māju pārvaldīšanas likumam visus jautājumus izlemj dzīvojamās mājas īpašnieki (ja vien nav uzdots atsevišķus jautājumus, kurus normatīvie akti pieļauj, izlemt dzīvojamās mājas pārvaldniekam).  Plašāk par ūdens patēriņa starpības veidošanās problemātiku un sadali skaidrots Ministru kabineta noteikumu projekta „Grozījumi Ministru kabineta 2008. gada 9. decembra noteikumos Nr. 1013 „Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu”” sākotnējās ietekmes novērtējuma ziņojumā (anotācijā)[[1]](#footnote-2).  Ņemot vērā iepriekš norādīto noteikumos Nr. 524 nepieciešams noteikt analoģiski noteikumos Nr. 1013 noteiktajam ūdens patēriņa starpības sadales kārtību, kas nodrošinātu ūdens patēriņa starpības samērīgāku, taisnīgāku sadali starp dzīvojamās mājas īpašniekiem. Proti, lielas ūdens patēriņa starpības gadījumā arī nosakāma ūdens patēriņa starpības daļas, ko piemēro atsevišķam dzīvojamās mājas īpašniekam, aprēķināšanas kārtība, lai atsevišķam dzīvojamās mājas īpašniekam netiktu piemērota visa mājas ūdens patēriņa starpība.  Papildus noteikumos Nr. 524 ietverami analoģiski noteikumiem Nr. 1013 arī citi risinājumi, kas veicinātu precīzāku ūdens patēriņa uzskaiti, vienotas ūdens patēriņa uzskaites kārtības ieviešanu.  Tā piemēram, noteikumu projektā ar 6.1 punktu noteikts, ka dzīvojamās mājas īpašnieki nosaka kārtību (tajā skaitā prasības ūdens patēriņa skaitītāju tehniskajiem parametriem, papildaprīkojumam un uzstādīšanai), kādā dzīvojamās mājas īpašnieks, pārvaldnieks, vai cita pilnvarotā persona nodrošina ūdens patēriņa skaitītāju uzstādīšanu, nomaiņu un to atkārtotu verificēšanu dzīvoklī, nedzīvojamā telpā un mākslinieka darbnīcā atbilstoši normatīvajos aktos par mērījumu vienotību noteiktajām prasībām. Minētā kārtība ir vienota visā dzīvojamā mājā.  Savukārt noteikumu projektā ar 6.2 punktu paredzēts, ka dzīvojamās mājas īpašniekiem, pieņemot lēmumu par visiem dzīvojamās mājas īpašniekiem kopīgi piederošu ūdens patēriņa skaitītāju iegādi, to vienotu uzstādīšanu, nomaiņu un atkārtotās verificēšanas nodrošināšanu, ir tiesības noteikt citu atkārtotās verificēšanas periodu, kāds noteikts saskaņā ar normatīvajiem aktiem par mērījumu vienotību, bet kas nepārsniedz ūdens patēriņa skaitītāja ražotāja instrukcijā noradīto lietošanas ilgumu, ja tāds ir norādīts.  Kā iepriekš norādīts, tad noteikumu Nr. 524 gadījumā dzīvojamās mājas pārvaldīšanas tiesības pilnībā pieder dzīvojamās mājas īpašniekiem un atbilstoši Dzīvojamo māju pārvaldīšanas likumam visus jautājumus izlemj dzīvojamās mājas īpašnieki (ja vien nav uzdots atsevišķus jautājumus, kurus normatīvie akti pieļauj, izlemt dzīvojamās mājas pārvaldniekam). Saskaņā ar Dzīvojamo māju pārvaldīšanas likuma 5.panta pirmo daļu dzīvojamās mājas pārvaldīšanas nodrošināšana (tajā skaitā ar dzīvojamās mājas pārvaldīšanu saistītu lēmumu pieņemšana, darījumu slēgšana) ir dzīvojamās mājas īpašnieka pienākums. Līdz šim minēto kārtību, kādā dzīvojamās mājas īpašnieks, pārvaldnieks, vai cita pilnvarotā persona nodrošina ūdens patēriņa skaitītāju uzstādīšanu, nomaiņu un to atkārtotu verificēšanu dzīvoklī, nedzīvojamā telpā un mākslinieka darbnīcā atbilstoši normatīvajos aktos par mērījumu vienotību noteiktajām prasībām, jau noteica dzīvojamās mājas īpašnieki, to atsevišķi neizcēla normatīvajos aktos. Līdz ar to šīs kārtības noteikšana nav nekas jauns un to nav pienākums mainīt un veikt grozījumus attiecīgajos dokumentos.  Noteikumu projekta 6.1 punkts tikai paskaidro, ka minētā kārtība var ietvert arī prasības ūdens patēriņa skaitītāju tehniskajiem parametriem, papildaprīkojumam un uzstādīšanai. Tāpat ar noteikumu projektā paredzētajām izmaiņām 6.1. apakšpunktā ir noteikts, ka minētās prasības, piemēram, ūdens patēriņa skaitītāju tehniskajiem parametriem var būt tikai kā papildu prasības tām, kas jau noteiktas normatīvajos aktos par mērījumu vienotību. Tādējādi pēc būtības dzīvojamās mājas īpašnieki var noteikt papildu (konkrētākas) prasības, kas nav pretrunā ar normatīvajos aktos par mērījumu vienotību noteiktajām prasībām. Normatīvie akti paredz dažādu veidu, klases ūdens patēriņa skaitītājus. Attiecīgi dzīvojamās mājas īpašnieki var vienoties par vienas klases, konkrēta veida skaitītāju uzstādīšanu, lai dzīvojamā mājā patērētais ūdens turpmāk netiktu uzskaitīts ar dažādas jutības, precizitātes skaitītājiem, tā novēršot vairākus no ūdens patēriņa starpības veidošanās cēloņiem. Papildus noteikumu projekta 6.1 punkts paredz iespēju sašaurināt to personu loku, kuras uzstāda ūdens patēriņa skaitītājus dzīvoklī, nedzīvojamā telpā un mākslinieka darbnīcā, tādējādi izvairoties no dažādām domstarpībām par nepareizi uzstādītiem ūdens patēriņa skaitītājiem.  Noteikumu projekta 6.2 punkts papildus izceļ iespēju noteikt centralizēto kārtību, tādējādi piedāvājot dažādas iespējas, kā tas ir šo noteikumu būtībā, pēc iespējas sniegt izvēles variantus. Dzīvojamās mājas īpašniekiem nav pienākums lemt par citu vai detalizēt esošo kārtību, bet ir iespēja to darīt. Vienlaikus tā ir iespējams atrisināt ar ūdens patēriņa uzskaiti, ūdens patēriņa starpības pieaugumu saistītās problēmas. Ir svarīgi izveidot pārdomātu kārtību, ja tā līdz šim iespējams ir bijusi nepilnvērtīga, neskaidra, tamdēļ radušās kādas problēmas, tajā skaitā ietekmēta maksājamo daļu aprēķināšanas kārtība, paaugstinājušies maksājumi.  Šiem punktiem nav noteikts pārejas periods. Izmaiņas attiecīgajā līgumā izrietēs no dzīvojamās mājas īpašnieku lēmuma, nevis no šiem noteikumiem. Proti, tiešo norēķinu gadījumā līgumā par dzīvojamās mājas uzturēšanai nepieciešamo pakalpojumu nodrošināšanu, netiešo norēķinu gadījumā pārvaldīšanas līgumā, ja papildus pilnvarojums attiecas uz dzīvojamās mājas pārvaldnieku. Gadījumā, ja noteiktā kārtība neparedz attiecīgus pienākumus pakalpojuma sniedzējam vai dzīvojamās mājas pārvaldniekam, citai pilnvarotai personai, tad pietiek ar dzīvojamās mājas īpašnieku lēmumu.  Noteikumos Nr.524 norādītie papildinājumi veikti, ņemot vērā, ka maksājamās daļas aprēķināšanas kārtību ietekmē tas, vai ir ievērota pakalpojuma uzskaites kārtība dzīvoklī, nedzīvojamā telpā un mākslinieka darbnīcā, kas dzīvojamās mājās var būt atšķirīga.  Papildus vēršam uzmanību, ka paredzētā iespēja noteikt garāku atkārtotās verificēšanas termiņu veicinātu ūdensapgādes sistēmas sakārtošanu dzīvojamā mājā un pāreju uz vienotu individuālo ūdens patēriņu uzskaites sistēmu, jo būs iespēja samazināt izdevumus par ūdens patēriņa skaitītāju atkārtoto verificēšanu.  Izņēmuma gadījums, kad var pagarināt ūdens patēriņa skaitītāja verificēšanas termiņu, pieļaujams, jo ūdens patēriņa skaitītāji dzīvoklī, nedzīvojamā telpā un mākslinieka darbnīcā netiek izmantoti ūdens resursu uzskaitei, proti, tie nav komercuzskaites mēraparāti, bet instrumenti maksājamās daļas noteikšanai par dzīvojamā mājā kopīgi saņemto ūdeni. Tādējādi dzīvojamās mājas īpašnieki, izvērtējot katrā individuālā gadījumā, piemēram, ka konkrētajā dzīvojamā mājā nepastāv ūdens patēriņa skaitītāju aizsērēšanas tendence, var lemt par garāku ūdens patēriņa skaitītāju atkārtotās verificēšanas termiņu.  Noteikumu projekta 6.2 punkts ietver nosacījumu vienoties arī par atbildīgo personu un kārtību, kādā organizēs un nodrošinās skaitītāju atkārtoto verificēšanu.  Lai risinātu ūdens patēriņa starpības veidošanos dēļ tā, ka ūdens patēriņa skaitītāju rādījumus nolasa atšķirīgos datumos un dzīvojamās mājas īpašnieki uzrāda mazāku ūdens patēriņu, nekā tas ir patiesībā, ar lēmumu par skaitītāju uzstādīšanas, nomainīšanas un to atkārtotās verificēšanas nodrošināšanas kārtību varēs noteikt, piemēram, ka uzstādāmi ūdens patēriņa skaitītāji ar rādījumu attālinātās nolasīšanas sistēmu.  Šobrīd lielā daļā dzīvojamo māju pienākums nodrošināt dzīvoklī, nedzīvojamā telpā un mākslinieka darbnīcā ūdens patēriņa skaitītāju uzstādīšanu, to atkārtoto verificēšanu ir katra dzīvojamās mājas īpašnieka pārziņā. Tādējādi par kopīgi saņemtu ūdensapgādes pakalpojumu tiek izmantoti dažādas jutības, nolietojuma skaitītāji, kuri nereti arī uzstādīti, neievērojot noteiktās prasības.  Dzīvojamo māju pārvaldnieki bieži arī konstatē, ka tiek uzstādīti ūdens patēriņa skaitītāji, kuru darbība ir viegli ietekmējama. Līdz ar to ūdens patēriņa skaitītāju uzstādīšanas, atkārtotās verificēšanas nodrošināšanu vēlams uzdot dzīvojamās mājas pārvaldniekam vai citai pilnvarotai personai.  Attiecīgi ņemot vērā, ka dzīvojamās mājas pārvaldnieks vai cita pilnvarotā persona varētu saņemt plašāku pienākumu apjomu no dzīvojamās mājas īpašniekiem, noteikumu Nr.524 3.punkts papildināts ar tiesībām par saviem līdzekļiem veikt skaitītāja pirmstermiņa verificēšanu, nomaiņu, proti, ja uzskata, ka tādu nepieciešams veikt. Šādas tiesības noteiktas arī noteikumos Nr.1013. Līdzīgi kā noteikumos Nr.1013, ar noteikumu projekta 3.1punktu vienlaikus paredzēts, ka gadījumā, ja konstatēs, ka dzīvojamās mājas īpašnieks ir veicis skaitītāja uzstādīšanu neatbilstoši prasībām, tad izmaksu segšanas pienākums būs viņam. Savukārt, ja nepierādīsies, ka skaitītājs ir nederīgs vai neatbilstoši prasībām uzstādīts, tad dzīvojamās mājas īpašniekam nav jāuzņemas izdevumi par lieki veiktu skaitītāja pirmstermiņa verificēšanu vai nomaiņu, tādā gadījumā izmaksas, kas saistītas ar skaitītāja pirmstermiņa verificēšanu, nomaiņu jāsedz attiecīgi pilnvarotajai personai. Tādējādi pievēršot uzmanību, ka šādām pārbaudēm būtu jābūt tikai pamatotu šaubu gadījumā.  Noteikumu projekts paredz papildināt noteikumus Nr.524 ar 3.2 punktu un vienlaikus svītrot 12. punktu, tādējādi nosakot pienākumu dzīvojamās mājas īpašniekam paziņot par prombūtni ne tikai attiecībā uz ūdens patēriņa, bet arī uz siltumenerģijas patēriņa uzskaites kārtību, kuru nevarēs ievērot.  Vienlaikus, ņemot vērā, ka ir bijuši jautājumi, par prombūtnes paziņošanas kārtību, noteikts, ka šim jautājumam pamatā jābūt izdiskutētam, noslēdzot attiecīgo līgumu, kas ir vispārīgā pušu saziņas kārtība, ja nepieciešams, nosakot saziņas kārtību atsevišķām situācijām. Tomēr, ja līgumā nav noteikta paziņošanas kārtība, tad minētais punkts nosaka, ka tas darāms rakstveidā vismaz nedēļu pirms plānotās prombūtnes. Paziņojums par prombūtni noteikts arī attiecībā uz siltumenerģijas patēriņa uzskaites kārtību, lai nodrošinātu vienotu praksi, kāda tā ir ūdens patēriņa skaitītāju izmantošanas gadījumā.  Informācijas par prombūtni neesamība var ietekmēt maksājamās daļas aprēķināšanas kārtību. Proti, par patērēto ūdeni skatīt 13.punktu, bet par patērēto siltumenerģiju skatīt noteikuma projekta 19.23. un 19.34.apakšpunktu.  Vienlaikus ne vienmēr var paredzēt iespējamo prombūtni, kas liegtu piekļuves nodrošināšanu siltumenerģijas skaitītājiem vai siltuma maksas sadalītājiem. Šobrīd noteikumos nav noteikta detalizētāka kārtība, bet pēc būtības strīdus gadījumos izvērtējami objektīvie iemesli, kuru dēļ nebija iespējams paziņot par prombūtni, attiecīgi vienotos par aprēķināto maksājamo daļu pārskatīšanu. Ja nepieciešams, par šādām situācijām papildu nosacījumus iekļauj attiecīgajā līgumā.  Noteikumu projekts pieļauj saglabāt dzīvojamā mājā esošo pienākumu sadalījumu, piemēram, ka ūdens patēriņa skaitītāju uzstādīšana dzīvoklī, nedzīvojamā telpā, mākslinieka darbnīcā ir īpašnieka pienākums. Šādā gadījumā ar noteikumu projektu noteikts pienākums turpmāk paziņot dzīvojamās mājas īpašniekam vismaz trīs mēnešus pirms skaitītāja atkārtotās verificēšanas termiņa beigām par skaitītāja atkārtotās verificēšanas nodrošināšanas pienākumu, tādējādi neradīsies pārpratumi gadījumā, ja puses šo jautājumu līdz šim nebūs noregulējušas. Proti, ar noteikuma projekta 6.3 punktu noteikts, ka persona, kura aprēķina maksājamo daļu, vai cita dzīvojamās mājas īpašnieku pilnvarotā persona vismaz trīs mēnešus pirms skaitītāja atkārtotās verificēšanas termiņa beigām rakstiski informē dzīvojamās mājas īpašnieku par skaitītāja atkārtotās verificēšanas nodrošināšanas pienākumu (ja tas ir īpašnieka pienākums), ja tiešo norēķinu gadījumā līgumā par dzīvojamās mājas uzturēšanai nepieciešamo pakalpojumu nodrošināšanu vai netiešo norēķinu gadījumā pārvaldīšanas līgumā vai dzīvojamās mājas īpašnieku lēmumā nav noteikta cita kārtība.  Vienlaikus pusēm būtu jāvienojas par kārtību, kādā veicama ūdens patēriņa skaitītāju verificēšana, tajā skaitā par skaitītāja pievienošanas vietas noplombēšanu, kā arī vai tā veicama pilnvarotās personas klātbūtnē, gadījumā, ja to vēlas.  Jānorāda, ka ar noteikumu projektu izslēgts līdz šim pastāvošais izņēmums, ka ūdens patēriņa skaitītāja rādījumi tika ņemti vērā vēl trīs mēnešus pēc tā atkārtotās verificēšanas termiņa beigām. Proti, turpmāk ūdens patēriņa skaitītāja atkārtotā verificēšana veicama līdz atkārtotās verificēšanas termiņa beigām.  Papildus, ja ūdens patēriņa skaitītāju rādījumu nolasīšana paliek dzīvojamās mājas īpašnieka pienākumos, tad ar noteikumu projektu paredzēts, ka persona, kura nosaka maksājamo daļu, informē dzīvojamās mājas īpašnieku, kurš nav iesniedzis ūdens patēriņa skaitītāja rādījumus, līdz nākamajai ūdens patēriņa skaitītāja rādījumu nolasīšanai, ka viņš nebija iesniedzis šo informāciju, pievienojot informāciju par maksājamās daļas aprēķināšanas kārtību saskaņā ar šo noteikumu 11. punktu, proti, gadījumā, ja ūdens patēriņa skaitītāja rādījumi netiks iesniegti trīs mēnešus pēc kārtas.  Ar šiem paziņojumiem tiktu samazināti tie gadījumi, kad dzīvokļa īpašnieks nezināšanas vai aizmāršības dēļ nonāk situācijā, kad viņam patērētais ūdens netiek noteikts pēc ūdens patēriņa skaitītāja rādījuma, bet pēc citas aprēķināšanas metodes, proti, piemērojot daļu no ūdens patēriņa starpības.  Lai netiktu radītas papildu vai būtiskas izmaksas šo paziņojumu sagatavošanai un nosūtīšanai, vēlams rast optimālāko risinājumu, kas katrā individuālā gadījumā var būt atšķirīgs. Līdz ar to noteikumu projektā netiek noteikts konkrēts paziņošanas veids. Tāpat nav noteikts pievienojamās informācijas apjoms, līdz ar to var pievienot tīmekļvietnes saiti, atsauci, kur atrodama detalizētāka informācija.  Ar noteikumu projektu papildināti izvēles kritēriji, pēc kuriem sadalīt ūdens patēriņa starpību starp visiem dzīvojamās mājas īpašniekiem. Proti, noteikumu Nr.524 10.punkts nesatur lielas izmaiņas, tikai atsevišķus redakcionālus precizējumus, ņemot vērā priekšlikumus, kas tika ņemti vērā, izstrādājot grozījumus noteikumos Nr.1013, vienlaikus iekļautas pāris papildu izvēles. Arī šajā gadījumā pamats izmaiņām būs dzīvojamās mājas īpašnieku lēmums – par ūdens patēriņa starpības sadales kritērija maiņu, ja vēlēsies to mainīt un grozīt pakalpojuma līguma noteikumus.  Noteikumu projekts paredz noteikumus papildināt ar 1.1punktu, kas paskaidrotu nepieciešamās darbības – dzīvojamās mājas īpašnieka maksājamās daļas par dzīvojamās mājas uzturēšanai nepieciešamajiem pakalpojumiem aprēķināšanas kārtības izmaiņas stājas spēkā, kad panākta vienošanās ar personu, kura aprēķina maksājamo daļu (veikti attiecīgi grozījumi pakalpojuma līgumā).  Paskaidrojam, ka 10.2. un 10.3. apakšpunktā norādītajos kritērijos lietotie vārdi “pēdējo mēnesi”, “pēdējiem trim mēnešiem” apzīmē norēķinu, uzskaites periodu, piemēram, viens pēdējais jeb esošais norēķinu perioda mēnesis vai trīs pēdējie jeb esošais un divi iepriekšējie norēķinu perioda mēneši.  Aktualizēti arī noteikumu Nr. 524 11.punktā noteiktie gadījumi, kad ūdens patēriņa starpību vai tās daļu sadala starp atsevišķiem dzīvojamās mājas īpašniekiem. Papildus noteikumi Nr. 524 papildināti ar 11.1  un 11.2 punktu, kuros noteikta kārtība maksājamās daļas noteikšanai par patērēto ūdeni, ja visa ūdens patēriņa starpība nav sadalāma starp atsevišķiem dzīvojamās mājas īpašniekiem, ņemot vērā vietējās pašvaldības saistošajos noteikumos par sabiedriskā ūdenssaimniecības pakalpojuma līgumā ietveramajiem noteikumiem noteikto ūdens patēriņa normu vienam iedzīvotājam mēnesī, bet uz nedzīvojamo telpu un mākslinieka darbnīcu attiecināms šīs telpas augstākais ūdens patēriņš pēdējo sešu mēnešu laikā.  Maksājamā daļa tiek visos gadījumos aprēķina par visu atsevišķo dzīvokli, nedzīvojamo telpu, mākslinieka darbnīcu kopā, nevis vēl katram tā īpašniekam atsevišķi, ja tādi attiecīgajam dzīvoklim, nedzīvojamo telpai vai mākslinieka darbnīcai ir vairāki. Kopīpašnieki savstarpēji izlemj, kā sadala viņiem kopīgi aprēķināto maksājamo daļu.  Vēršam uzmanību, ka ūdens patēriņa starpības sadales kārtību nosaka vairāki secīgi noteikumu punkti, kuri skatāmi kopsakarā. Noteikumu Nr.524 11.punkts turpmāk principā tikai nosauks pārkāpumus, proti, kuros gadījumos piemērojama cita ūdens patēriņa starpības sadales kārtība, kāda noteikta saskaņā ar 10.punktu. Noteikumu Nr.524 11.punkts nenoteiks ūdens patēriņa starpības sadali, kā tas ir šobrīd, ka to pilnībā sadala starp šiem dzīvojamās mājas īpašniekiem. Secīgi 11.1punkts nosaka, kā aprēķināma daļa no ūdens patēriņa starpības šiem dzīvojamās mājas īpašniekiem, ja iestājies kāds no 11.punktā minētajiem gadījumiem, proti, ir jāņem vērā kritērijs – dzīvoklis, nedzīvojamā telpa un mākslinieka darbnīca. Dzīvokļa gadījumā norādīta formula, savukārt nedzīvojamai telpai un mākslinieka darbnīcai noteikts šīs telpas augstākais ūdens patēriņš pēdējo sešu mēnešu laikā.  Attiecīgi tālāk jāņem vērā noteikumu projekta 11.2 un 11.3 punkts, kas paredz īpašniekiem noteikt citu kārtību, kā arī, lai jebkādu no aprēķina metodēm piemērotu, dzīvojamās mājas īpašniekiem aprēķinātais ūdens patēriņš nedrīkst pārsniegt dzīvojamai mājai piegādātā ūdens apjomu.  Konkrētāk, noteikumu Nr. 524 11.punktā noteiktajos gadījumos dzīvoklim mēnesī piegādāto ūdens daudzumu, noteiks, ņemot vērā attiecīgajā pašvaldībā noteiktās patēriņa normas (jo ūdens patēriņš uz vienu iedzīvotāju katrā pašvaldībā var būt atšķirīgs) atbilstoši daudzdzīvokļu ēkas labiekārtotības līmenim (ūdensapgādes pakalpojuma veids, tā saņemšanas veids), kā arī informāciju par personu skaitu, kuras lieto pakalpojumu konkrētajā dzīvoklī. Personu skaitu, kuras lieto ūdensapgādes pakalpojumu, nosaka, ņemot vērā dzīvoklī deklarēto personu skaitu vai dzīvojamās mājas īpašnieku sniegtās ziņas par faktiski dzīvojošo personu skaitu, ja faktisko lietotāju skaits ir lielāks par deklarēto personu skaitu. Gadījumā, ja nav zināms faktiskais dzīvojošo personu skaits un nav nevienas deklarētās personas, aprēķinu veic kā par vienu personu.  Ņemot vērā, ka pašvaldību saistošajos noteikumos nav atsevišķi izdalītas ūdens patēriņa normas nedzīvojamām telpām un mākslinieka darbnīcām, un līdz ar to izteiktos iebildumus noteikumu projekta saskaņošanas laikā, noteikts, ka šajos gadījumos jāvadās pēc šīs telpas augstākā ūdens patēriņa pēdējo sešu mēnešu laikā. Tādējādi iespējams nodrošināt, ka nedzīvojamai telpai netiek piemērots mazāks ūdens patēriņš par faktiski iespējamo un vienlīdzīgi ar dzīvokļu īpašniekiem, noteikt maksimālo piegādāto ūdens patēriņu.  Jāņem vērā, ka šis ir aptuvens periods, jo, iespējams, ka ne visos gadījumos, kad nosakāms ūdens patēriņš pēc šī punkta, būs pagājuši seši mēneši, kad attiecīgajam īpašniekam pieder šīs telpas. Šis nosacījums ir vispārīgs, lai vērtējamais periods nebūtu pārāk īss, bet konkrētajā situācijā vērtējams pieejamais periods.  Noteiktajā sešu mēnešu periodā skatāms attiecīgās telpu grupas augstākais patēriņš. Ņemot vērā, ka saskaņā ar jauno ūdens patēriņa starpības sadales kārtību, kas nepieļaus visas mājas ūdens patēriņa starpības piemērošanu vienam īpašniekam, tad turpmāk nebūs izšķiroša nozīme vai patēriņš šajos sešos mēnešos noteikts saskaņā ar noteikumu projekta 11.1 punktu vai uzskaitīts ar skaitītāju. Tomēr līdz pārejai uz šo jauno kārtību, par periodu, kad vēl tiek piemērota iepriekšējā ūdens patēriņa starpības sadales kārtība, skatāms pēc būtības vai ir bijis tā, ka šai telpai pēdējo sešu mēnešu laikā uzrēķināta visa mājas ūdens patēriņa starpība vai nesamērīgi liela daļa no tās salīdzinājumā ar augstāko iepriekš ar skaitītāju uzskaitīto patēriņu. Tādā gadījumā, vērtējams samērīgums, proti, skatāmi mēneši, kad bijis precīzāks maksājamo daļu aprēķins.  Ja ūdens patēriņa starpība ir neliela, proti, to ir iespējams sadalīt starp noteikumu Nr. 524 11.punktā norādītajiem dzīvojamās mājas īpašniekiem, nepiemērojot iepriekš minētās ūdens patēriņa normas, maksimālo patēriņu, tad tās nepiemēro.  Noteikumu projekts paredz, ka dzīvojamās mājas īpašniekiem aprēķinātais ūdens patēriņš nedrīkst pārsniegt dzīvojamai mājai piegādātā ūdens apjomu. Līdz ar to noteikumu projekta 11.1 punktā noteikto kārtību piemēro tikai, lai sadalītu faktisko ūdens patēriņa starpības apjomu.  Saskaņā ar noteikumu projekta 11.2punktu gadījumā, ja pēc šā noteikumu projekta 11.1punktā noteiktās kārtības piemērošanas netiek pilnībā sadalīta ūdens patēriņa starpība, tās atlikumu sadala saskaņā ar šo noteikumu 10. punktā noteikto kārtību, ieskaitot tos dzīvokļus, nedzīvojamās telpas un mākslinieka darbnīcas, kuriem piemērota šo noteikumu 11.punktā noteiktā ūdens patēriņa aprēķina kārtība.  Vienlaikus ar noteikumu projektu noteikts, ja par kādu no šo noteikumu 11. punktā norādītajiem dzīvojamās mājas īpašniekiem ilgāk kā divus mēnešus pēc kārtas veic piegādātā ūdens daudzuma aprēķināšanu saskaņā ar šo noteikumu 11.1 punktā noteikto kārtību, tad sākot ar trešo mēnesi viņiem piemēro dzīvojamās mājas īpašnieku noteikto aprēķināšanas kārtību, ja tāda ir noteikta, ievērojot šo noteikumu 11.3 punktā noteikto.  Ņemot vērā, ka ne visās dzīvojamās mājās ir problēmas ar regulārām nesamērīgi lielām ūdens patēriņa starpībām, līdz ar to šādās mājās spēkā esošo ūdens patēriņa starpības sadales kārtību uzskata par iespējamu samērīgi piemērot arī turpmāk, noteikumu projekta saskaņošanas gaitā panākta vienošanās noteikumu projektā iekļaut nosacījumu, ka dzīvojamās mājās, kurās piemēro pirms šo grozījumu spēkā stāšanās noteikto maksājamās daļas aprēķināšanas kārtību, izmaiņas ūdens patēriņa starpības sadales kārtībā (šo noteikumu 11., 11.1, 11.2 punkts) piemēro pēc vienošanās par šādas kārtības piemērošanu ar personu, kura aprēķina maksājamo daļu, veicot attiecīgus grozījumus pakalpojuma līgumā (noteikumu projekta 30.punkts). Pievienota arī piebilde, ka vienošanās attiecas uz aprēķina kārtību, bet ne attiecībā uz noteikumu 11. punkta apakšpunktos uzskaitītajiem gadījumiem. Proti, tos piemēro tādā redakcijā, kāda ir šajos noteikumos.  Attiecībā uzdzīvojamās mājas īpašnieka maksājamās daļas par patērēto ūdeni aprēķināšanas kārtību papildus noteikts, ka persona, kura nosaka maksājamo daļu, aprēķina ūdens patēriņu dzīvojamās mājas īpašniekam, ņemot vērā dzīvokļa, nedzīvojamās telpas vai mākslinieka darbnīcas vidējo ūdens patēriņu par pēdējiem trim mēnešiem (ja ūdens patēriņa skaitītāja rādījumu nolasīšanu veic katru mēnesi), gadījumā, ja pārvaldnieks vai cita dzīvojamās mājas īpašnieku pilnvarotā persona nav veikusi viņai uzdoto pienākumu nodrošināt ūdens patēriņa skaitītāja rādījumu nolasīšanu, uzstādīšanu, nomainīšanu vai atkārtoto verificēšanu vai pilnvarotā persona uzstādījusi ūdens patēriņa skaitītāju, neievērojot prasības, kuras noteiktas normatīvajos aktos par mērījumu vienotību vai dzīvojamās mājas īpašnieku lēmumā (šo noteikumu 6.1 punkts). Jāuzsver, ka šis punkts neattiecas uz 11.6. apakšpunktā norādīto gadījumu, kad dzīvojamās mājas īpašnieks nav ielaidis savā īpašumā pilnvaroto personu, kaut arī viņam ir bijis noteiktā kārtībā paziņots par plānotajiem darbiem, lai pilnvarotā persona varētu veikt viņai uzdoto uzdevumu. Proti, šajā gadījumā pilnvarotā persona pati ir pieļāvusi nolaidību, piemēram, nenolasot skaitītāja rādījumus, nepaziņojot vai neierodoties uzstādīt vai nomainīt ūdens patēriņa skaitītāju dzīvoklī, nedzīvojamā telpā vai mākslinieka darbnīcā. Tāpat, ja pilnvarotā persona uzstādījusi ūdens patēriņa skaitītāju, neievērojot prasības, kuras noteiktas normatīvajos aktos par mērījumu vienotību vai dzīvojamās mājas īpašnieku lēmumā (šo noteikumu 6.1 punkts).  Attiecībā uz ūdens patēriņa starpības kontroli noteikumos Nr.524 precizēts 14.punkts, svītrojot nosacījumu par dzīvojamās mājas īpašnieka iesnieguma nepieciešamību un nosakot, ka dzīvojamās mājas īpašnieki var mainīt ūdens patēriņa starpības apjomu un periodu, kad dzīvojamās mājas īpašnieku pilnvarotai personai, kurai ir uzdots veikt dzīvojamās mājas uzturēšanu, jānoskaidro ūdens patēriņa starpības rašanās iemesli. Tādējādi ūdens patēriņa starpības kontroles kārtību iespējams pielāgot individuāli katrai dzīvojamai mājai, ņemot vērā konkrētās dzīvojamās mājas īpašnieku viedokli.  Attiecībā uz maksājamās daļas par patērēto siltumenerģiju aprēķināšanas kārtību, ja tiek izmantoti siltuma maksas sadalītāji vai siltumenerģijas skaitītāji dzīvokļos, nedzīvojamās telpās un mākslinieka darbnīcās, šobrīd pastāv pārāk liela rīcības brīvība, kā rezultātā šādu uzskaites sistēmu nereti izmanto nelietderīgi, neefektīvi, kā arī dzīvojamās mājās īpašniekiem rūpīgāk neizvērtējot, neizstrādājot aprēķinu veikšanas metodoloģiju, pastāv bieži problēmas ar nesamērīgu siltumenerģijas patēriņa sadalījumu.  Noteikumu projekts paredz priekšnoteikumus šādas uzskaites (maksājamo daļu aprēķināšanas) kārtības piemērošanai (19.2 un 19.3 punkts), lai panāktu samērīgu maksājamo daļu noteikšanu.  Papildus, lai siltumenerģijas izmaksu sadalījums būtu godīgs, proti, lai veikto individuālo patēriņu mērījumu rezultātā nebūtu krasas atšķirības starp dzīvokļiem, nedzīvojamām telpām un mākslinieka darbnīcām dzīvojamā mājā, nepieciešams ņemt vērā faktorus, kas ietekmē siltumenerģijas patēriņu dzīvokļos, nedzīvojamās telpās un mākslinieka darbnīcās.  Attiecīgi ar noteikumu projektu noteikts, ka individuālā patēriņa uzskaites gadījumā obligāti nosakāma un piemērojama koplietošanas telpu apkures un karstā ūdens cirkulācijas līdz dzīvokļiem, mākslinieka darbnīcām un nedzīvojamām telpām norēķina periodā patērētā siltumenerģijas daudzuma proporcija pret dzīvokļu, mākslinieka darbnīcu un nedzīvojamo telpu patērētās siltumenerģijas daudzumu, kas sadalāms ar siltuma maksas sadalītājiem vai siltumenerģijas skaitītājiem. Šie koeficienti noteikti noteikumu projekta 21.pielikumā, bet neatkarīgs eksperts var noteikt citus, ja ievēro standartu LVS EN 834:2013 “Siltumenerģijas patēriņa noteicēji dzīvokļa apsildes radiatoriem. Ierīces ar elektroenerģijas avotu”.  Papildus noteikts, ka jāņem vērā telpu izvietojums dzīvojamā mājā, kas būtiski var ietekmēt siltumenerģijas patēriņu, it īpaši gadījumos, ja dzīvojamai mājai nav veikta renovācija, siltināšana.  Attiecīgi piemērojami šo noteikumu projekta 22. pielikumā noteiktie korekcijas koeficienti, ņemot vērā dzīvokļu, nedzīvojamo telpu un mākslinieka darbnīcu izvietojumu dzīvojamā mājā. Noteikt citādus koeficientus var tikai izņēmuma gadījumā, proti, specifiskos gadījumos, kad nav piemērojamas noteikuma projekta 22. pielikumā noteiktās koeficientu vērtības. Tādā gadījumā precīzus koeficientus jāaprēķina neatkarīgam ekspertam, ko var veikt ēkas energosertifikācijas ietvaros vai atsevišķi.  Veicot norādītās izmaiņas noteikumos Nr.524, ņemti vērā sabiedrības ar ierobežotu atbildību „ABC Energy efficiency” 2019.gada pētījumā „Siltuma maksas sadalītāju (alokatoru) izmantošanas tehniskās un ekonomiskās pamatotības novērtējums atbilstoši direktīvas 2012/27/ES (Eiropas Parlamenta un Padomes 2012. gada 25. oktobra direktīvas 2012/27/ES par energoefektivitāti, ar ko groza direktīvas [2009/125/EK](http://eur-lex.europa.eu/eli/dir/2009/125/oj/?locale=LV) un [2010/30/ES](http://eur-lex.europa.eu/eli/dir/2010/30/oj/?locale=LV) un atceļ direktīvas [2004/8/EK](http://eur-lex.europa.eu/eli/dir/2004/8/oj/?locale=LV) un [2006/32/EK](http://eur-lex.europa.eu/eli/dir/2006/32/oj/?locale=LV) (turpmāk – direktīva 2012/27/ES)) 9.panta prasībām”[[2]](#footnote-3) norādītie secinājumi par prasībām, kas ievērojamas, izmantojot siltuma maksas sadalītājus, un priekšlikumi pēc iespējas samērīgu maksājamo daļu noteikšanai. No šī pētījuma arī izriet koeficientu vērtības, kas norādītas noteikumu projekta 21. un 22. pielikumā.  Vienlaikus izmaiņas nepieciešamas, jo saskaņā ar Ministru kabineta 2020.gada 10.decembra noteikumiem Nr.730 “Ekspluatējamu ēku energoefektivitātes minimālās prasības” noteikts, ka turpmāk daudzdzīvokļu dzīvojamajā mājā patērētās siltumenerģijas uzskaiti veic atsevišķi katram dzīvoklim, nedzīvojamai telpai un mākslinieka darbnīcai. Patērētās siltumenerģijas uzskaitē izmanto attālināti nolasāmus individuālus siltuma maksas sadalītājus katram sildelementam vai individuālus siltumenerģijas patēriņa skaitītājus. Vienlaikus gan noteikts, ka šo prasību nepiemēro, ja tās piemērošana nav tehniski iespējama vai nav ekonomiski pamatota. Šāda prasība izriet no Direktīvas 2012/27/ES, proti, 9.b panta 1. punkta pirmā un otrā rindkopa paredz, ka daudzdzīvokļu ēkās un daudzfunkcionālās ēkās, kuru siltumapgāde vai aukstumapgāde tiek nodrošināta no centrāla avota vai no centralizētas siltumapgādes vai centralizētas aukstumapgādes sistēmas, uzstāda individuālos skaitītājus, kas mēra siltumenerģijas vai aukstumapgādes enerģijas vai mājsaimniecības karstā ūdens patēriņu katrā ēkas vienībā, ja tas ir tehniski iespējami un rentabli tādā nozīmē, ka tas ir samērīgi attiecībā uz potenciālo enerģijas ietaupījumu.  Tādējādi paredzams, ka ar vien vairāk dzīvojamās mājās tiks veikta siltumenerģijas individuālā patēriņa uzskaite ar siltuma maksas sadalītājiem vai siltumenerģijas skaitītājiem. Līdz ar to nepieciešams ņemt vērā nozares ekspertu ieteikumus šo uzskaites sistēmu izmantošanai un maksājamo daļu aprēķināšanai, nosakot obligātu pienākumu piemērot nepieciešamos koeficientus.  Noteikumu projektā termins “neatkarīgs ēku energoefektivitātes eksperts” tiek aizstāts ar terminu “neatkarīgs eksperts”, ņemot vērā aktuālo terminoloģiju, kas tiek lietota Ēku energoefektivitātes likumā un no tā izrietošajos normatīvajos aktos.  Ņemot vērā, ka saskaņā ar normatīvajiem aktiem ēkas energosertifikācija nav obligāti apvienojama ar nepieciešamo koeficientu aprēķināšanu dzīvojamās mājas īpašnieku maksājamo daļu noteikšanai, no noteikumiem tiek izslēgts nosacījums neatkarīgam ekspertam veikt koeficientu noteikšanu maksājamo daļu aprēķināšanai tikai ēkas vai tās daļas energosertifikācijas ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | | Ekonomikas ministrija |
| 4. | Cita informācija | | Nav |

|  |  |  |  |
| --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | Dzīvojamo māju īpašnieki, dzīvojamo māju pārvaldnieki, dzīvojamās mājas uzturēšanai nepieciešamo pakalpojumu (ūdensapgādes, siltumenerģijas) sniedzēji. |
| 2. | | Tiesiskā regulējuma ietekme uz tautsaimniecību un administratīvo slogu | Personai, kura aprēķina maksājamo daļu, būs nepieciešams veikt pasākumus, lai varētu veikt maksājamo daļu aprēķināšanu saskaņā ar kārtību, kas noteikta 11., 11.1, 11.2, 31.punktā. Vienlaikus noteikumu projekts paredz izņēmuma gadījumus, piemēram, 30.punkts – izmaiņas piemērojamas tikai pēc attiecīgas vienošanās panākšanas (dzīvojamās mājas īpašniekiem ar personu, kura aprēķina maksājamo daļu). Papildus iespējamā noteikumu projekta ietekme atkarīga no dzīvojamās mājas ūdens patēriņa un siltumenerģijas uzskaites kārtības, par ko lemj dzīvojamās mājas īpašnieki, kuri vienlaikus izvērtē individuālā patēriņa uzskaites rentabilitāti, ekonomiskos ieguvumus, potenciālos ietaupījumus. |
| 3. | | Administratīvo izmaksu monetārs novērtējums | Izmaksas katrā individuālā gadījumā būs atšķirīgas, jo tās atkarīgas arī no dzīvojamās mājas īpašnieku pieņemtajiem lēmumiem un iespējamā finansiālā ietaupījuma ūdens patēriņa starpības samazināšanas gadījumā un siltumenerģijas patēriņa samazināšanas. |
| 4. | | Atbilstības izmaksu monetārs novērtējums | Noteikumu projekts radīs papildu izmaksas personai, kura aprēķina maksājamo daļu, jo būs nepieciešams veikt pasākumus, lai varētu veikt maksājamo daļu aprēķināšanu saskaņā ar kārtību, kas noteikta 11., 11.1, 11.2, 31.punktā, ja vien nav attiecināmi noteikumu projektā noteiktie izņēmumi. Precīzas izmaksas nav zināmas.  Citas papildu izmaksas ir atkarīgas no dzīvojamās mājas īpašnieku pieņemtajiem lēmumiem, piemēram, par maksājamās daļas aprēķina kritērija izvēli. Dzīvojamās mājas īpašniekiem attiecīgi ir jāizvērtē viņu kopējais ieguvums. Proti, kopējās izmaksas samazināsies tām dzīvojamām mājām, kuras strādās pie ūdens patēriņa starpības kontroles, ūdens patēriņa uzskaites kārtības uzlabošanas, proti, preventīvu pasākumu ieviešanas, lai ūdens patēriņa starpība ne tikai nepalielinātos, bet samazinātos.  Jāņem vērā, ka 11., 11.1, 11.2punkts ir sekas dzīvojamās mājas ūdens patēriņa uzskaites kārtības neievērošanai, kā arī norāda uz nepienācīgu ūdens patēriņa starpības samazināšanu, līdz ar to jārēķinās, ka šajos punktos paredzētā kārtība var radīt neērtības, tajā skaitā finansiālas, visiem dzīvojamās mājas īpašniekiem. |
| 5. | | Cita informācija | Nav |
| **III. Tiesību akta projekta ietekme uz valsts budžetu un pašvaldību budžetiem** | | | |
| Projekts šo jomu neskar | | | |
| **IV. Tiesību akta projekta ietekme uz spēkā esošo tiesību normu sistēmu** | | | |
| Projekts šo jomu neskar | | | |
| **V. Tiesību akta projekta atbilstība Latvijas Republikas starptautiskajām saistībām** | | | |
| Projekts šo jomu neskar | | | |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Ekonomikas ministrija pastāvīgi ir saņēmusi viedokļus no sabiedrības pārstāvjiem, tajā skaitā attiecīgo nozaru pārstāvjiem, par nepieciešamajiem un vēlamākajiem grozījumiem noteikumos Nr.1013, kā arī par līdzvērtīgiem grozījumiem noteikumos Nr.524.  Izstrādājot šo noteikumu projektu, ņemti vērā sabiedrības pārstāvju priekšlikumi, kuri tika izteikti sabiedrības līdzdalības ietvaros saistībā ar Ministru kabineta 2019.gada 19.novembra noteikumiem Nr.524 „Grozījumi Ministru kabineta 2008.gada 9.decembra noteikumos Nr.1013 „Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu””. Proti, saskaņā ar priekšlikumiem noteikts, ka dzīvojamās mājas īpašnieki var vienoties par citu periodu un ūdens patēriņa starpības apjomu, kad dzīvojamās mājas pārvaldniekam jāuzsāk ūdens patēriņa starpības rašanās iemeslu noskaidrošana. Turklāt svītrots nosacījums par dzīvojamās mājas īpašnieka iesnieguma nepieciešamību, lai iniciētu pārbaužu veikšanu. Papildus noteikti pienākumi informēt (brīdināt) dzīvojamās mājas īpašniekus par ūdens patēriņa skaitītāju verificēšanas termiņa beigu tuvošanos, kā arī par šo skaitītāju rādījumu neiesniegšanu, tādējādi samazinot iemeslus ūdens patēriņa starpības pieaugumam un tās piemērošanai atsevišķiem dzīvojamās mājas īpašniekiem.  Vienlaikus Ministru kabineta 2019.gada 19.novembra noteikumu Nr.524 „Grozījumi Ministru kabineta 2008.gada 9.decembra noteikumos Nr.1013 „Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu”” izstrādes gaitā ūdens patēriņa starpības problēmjautājumi un to iespējamie risinājumi tika apspriesti ar biedrības “Latvijas Namu pārvaldītāju un apsaimniekotāju asociācija” un citu dzīvojamo māju pārvaldnieku pārstāvjiem, ūdensapgādes pakalpojumu sniedzējiem, inspicēšanas institūcijām, tajā skaitā SIA “Latvijas nacionālais metroloģijas centrs”, Sabiedrisko pakalpojumu regulēšanas komisiju, Vides aizsardzības un reģionālās attīstības ministriju, Latvijas Republikas tiesībsargu, Latvijas Pašvaldību savienību, Rīgas domi, Patērētāju tiesību aizsardzības centru, Konkurences padomi. Attiecīgi ņemti vērā arī šajās diskusijās izteiktie nozaru ekspertu iebildumi, priekšlikumi, panāktās vienošanās.  Tādējādi Ekonomikas ministrija, izstrādājot šo noteikumu projektu, ir ņēmusi vērā jau iepriekš veikto izvērtējumu par grozījumu noteikumos Nr. 1013 mērķim atbilstošākajiem ieteikumiem un iebildumiem.  Sabiedrības pārstāvjiem tika dota iespēja līdzdarboties arī šī noteikumu projekta izstrādē un pilnveidošanā, rakstiski sniedzot viedokli Ekonomikas ministrijai, atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 10.punktam.  Informācija par noteikumu projekta publisko apspriešanu publicēta Ekonomikas ministrijas un Ministru kabineta tīmekļvietnēs. |
| 2. | Sabiedrības līdzdalība projekta izstrādē | | Informācija par noteikumu projekta publisko apspriešanu publicēta 2020.gada 21.augustā Ekonomikas ministrijas tīmekļvietnē:  <https://www.em.gov.lv/lv/Ministrija/sabiedribas_lidzdaliba/diskusiju_dokumenti/>  Vienlaikus informācija par noteikumu projekta publisko apspriešanu publicēta arī Ministru kabineta tīmekļvietnē:  <https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | | Par noteikumu projektu publiskās apspriešanas ietvaros nav saņemti sabiedrības pārstāvju priekšlikumi vai iebildumi. |
| 4. | Cita informācija | | Nav |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Projektu izpildi nodrošinās Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Noteikumu projekta izpilde notiks esošo pārvaldes funkciju ietvaros. Noteikumu projekts neparedz veidot jaunas valsts institūcijas, to likvidāciju vai reorganizāciju, kā arī jaunas institūciju funkcijas vai uzdevumus. Noteikumu projekta izpildi organizēs esošo cilvēkresursu ietvaros. |
| 3. | Cita informācija | | Nav |

Ekonomikas ministra pienākumu izpildītājs –

Zemkopības ministrs K. Gerhards

Vīza:

Valsts sekretārs E. Valantis

1. <http://tap.mk.gov.lv/doc/2019_11/EManot_090919_grozMK1013.1689.docx> [↑](#footnote-ref-2)
2. Publicēts Ekonomikas ministrijas tīmekļvietnē, sadaļā “Nozares politika”, “Mājokļu politika”, “Pētījumi, statistika”, “Pētījumi par ēku energoefektivitāti”: <https://www.em.gov.lv/lv/petijumi-par-eku-energoefektivitati> [↑](#footnote-ref-3)